Diari Oficial de la Generalitat Valenciana


Sumari del DOGV 3299, del 03-08-1998 (1998/5844)

RESOLUCIÓ de 23 de juny de 1998, de la Direcció General d'Indústria i Energia, per la qual s'autoritza administrativament el Projecte de Xarxa Elèctrica de Baixa Tensió per a Subministrament a Edifici d'Habitatges al carrer de la Barraca, número 25, de Puçol (València), a l'empresa Electranatura, SA.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3299

Data del DOGV
:   03-08-1998

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   1998/5844


Data del document
:   23-06-1998

Organisme emissor
:   Conselleria d'Ocupació, Indústria i Comerç

Tipus de document
:   Resolució

RESOLUCIÓ de 23 de juny de 1998, de la Direcció General d'Indústria i Energia, per la qual s'autoritza administrativament el Projecte de Xarxa Elèctrica de Baixa Tensió per a Subministrament a Edifici d'Habitatges al carrer de la Barraca, número 25, de Puçol (València), a l'empresa Electranatura, SA. [1998/Q5844]
  
Vist l'escrit presentat en el Servei Territorial d'Indústria i Energia de València amb data 17 d'octubre de 1997, per l'empresa Comercializadora de Electricidad de Valencia, SA, (posteriorment Electranatura, SA), en el qual sol·licita que es realitzen les actuacions oportunes segons el tràmit especificat per a una instal·lació elèctrica de baixa tensió amb projecte, situada a Puçol, carrer de la Barraca, número 25, i aporta un projecte de xarxa de distribució elèctrica de baixa tensió per a subministrament a edifici d'habitatges.
  
Atés que consta en l'expedient la concessió de llicència d'obra menor atorgada per l'Ajuntament de Puçol, el certificat de direcció i terminació d'obra expedit amb data 27 d'octubre de 1997 i el butlletí d'instal·lacions elèctriques.
  
Atés que, amb data 14 de febrer de 1998, es va publicar l'anunci per a informació pública en el Butlletí Oficial de la Província de València.
  
Atés que l'Ajuntament de Puçol va emetre el conjunt de condicions de la instal·lació, condicions que es troben en la llicència d'obres atorgada en el seu dia.
  
Atés que amb data 26 de febrer de 1998 es va presentar escrit d'Iberdrola, SA, que formulava l'oposició a l'autorització administrativa, al·legant en síntesi que resulta incompatible i no simultània la condició de consumidor directe o usuari final amb la de distribuïdor o revenedor, que no queda acreditat en l'expedient la capacitat legal, tècnica i econòmica per a emprendre l'activitat de distribució.
  
Atés que, amb data 17 de març de 1998, el senyor Carlos Chirivella Enguídanos, com a administrador únic d'Electranatura, SA, al·lega que l'empresa es troba constituïda per a l'objecte exclusiu de la distribució elèctrica i no acredita la condició d'usuari final, no resulta pública i notòria la condició de distribuïdor perquè és tràmit necessari la inscripció en el Registre Industrial; que la seua capacitat legal es deriva de la seua constitució en la forma prevista en la legislació societària; i la seua capacitat tècnica financera no sols per la disposició de mitjans i recursos que es detallen en el projecte, sinó per la vinculació amb l'empresa de personal tècnic qualificat que ha d'intervenir en el desenvolupament de l'activitat; i que pel que fa a la capacitat econòmica ve donada en relació amb l'entitat i l'envergadura de cada xarxa o instal·lació; que els projectes contenen una adequada previsió dels equips de mesura i control, i resulta incert que es connecten als armaris de seccionament d'Iberdrola, SA, que finalitza la seua exposició amb la citació a la Llei del Sector Elèctric en la qual la propietat de les xarxes no garanteix el seu ús exclusiu.
  
Vista la reglamentació aplicable.
  
Atés l'informe emés amb data 7 d'abril de 1998 pel Servei Territorial d'Indústria i Energia de València, que proposa l'autorització de les instal·lacions sol·licitades.
  
Atés que les al·legacions bàsiques d'Iberdrola, SA, per a oposar-se a l'autorització administrativa es redueixen a la falta d'acreditació de la condició de distribuïdor, de la prèvia adquisició d'energia que garantisca la regularitat del subministrament als usuaris i que la xarxa de distribució és insignificant.
  
Atés que l'autorització de les instal·lacions és prèvia a la condició de distribuïdor.
  
Atés que l'article 45.4 de la Llei 54/1997 exigeix la inscripció en el Registre Administratiu de Distribuïdors, Comercialitzadors i Consumidors Qualificats, com a condició necessària per a la presentació d'ofertes d'adquisició d'energia a l'operador de mercat i que per a la inscripció en l'esmentat registre, com a distribuïdor, es requereix prèviament presentar l'autorització de les instal·lacions.
  
Atés que Electranatura, SA es troba constituïda legalment segons escriptura subscrita a Puçol, amb data 17 d'octubre de 1997 davant del senyor Virgilio Luis Ruiz Martínez, notari amb residència a Puçol, districte de Sagunt, que n'esmena una altra d'anterior de data 25 de juliol de 1997.
  
Aquesta Direcció General d'Indústria i Energia resol:
  
Primer
  
Autoritzar a l'empresa Electranatura, SA, el Projecte de Xarxa Elèctrica de Baixa Tensió per a Subministrament a Edifici d'Habitatges al carreer de la Barraca, número 25, de Puçol (València), les característiques principals de la qual són les següents:
  
- Línia subterrània de baixa tensió.
  
- Longitud: 2,3 metres.
  
- Conductor: 3 x 240 mm2 al + 1 x 95 mm2 Cu.
  
- Aïllament sec termoestable de polietilé reticulat i coberta de PVC.
  
Segon
  
Aprovar el projecte d'execució, sotmetent-lo a les següents condicions:
  
1. Les obres hauran de realitzar-se d'acord amb el projecte presentat.
  
2. El termini de posada en marxa serà de 3 mesos comptats a partir de la notificació de la present resolució.
  
3. El titular donarà compte de la terminació de les obres al Servei Territorial d'Indústria i Energia de València a efectes de reconeixement i expedició de l'acta de posada en marxa.
  
4. Electranatura, SA, haurà d'ajustar les seues instal·lacions als preceptes establits en el Reial Decret 2.018/1997, de 26 de desembre, pel qual s'aprova el Reglament de Punts de Mesura dels Consums i Trànsits d'Energia Elèctrica i instruccions tècniques que es desenvolupen, en tot allò que hi siga d'aplicació.
  
5. L'administració deixarà sense efecte aquesta resolució en qualsevol moment en què s'observe l'incompliment de les condicions imposades.
  
Contra aquesta resolució que no posa fi a la via administrativa podrà interposar-se un recurs ordinari davant del conseller d'Ocupació, Indústria i Comerç, en el termini d'un mes comptat a partir del dia de la notificació d'aquesta resolució, de conformitat amb allò que s'ha disposat en l'article 114 en relació amb el 48 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.